ധർമ്മസ്ഥല കൂട്ട ശവസംസ്കാര കേസ്

ഇന്ത്യയിലെ ഒരു ക്ഷേത്രനഗരമായ കർണ്ണാടക സംസ്ഥാനത്തെ ധർമ്മസ്ഥലയിൽ ധർമ്മസ്ഥല ക്ഷേത്ര ട്രസ്റ്റുമായി ബന്ധപ്പെട്ട കൊലപാതകം, ലൈംഗികാതിക്രമങ്ങൾ, കൂട്ടക്കുഴിമാടങ്ങൾ എന്നിവയെക്കുറിച്ച് നടക്കുന്ന പോലീസ് അന്വേഷണമാണ് ധർമ്മസ്ഥല കൂട്ട ശവസംസ്കാര കേസ്.

മൂന്ന് പതിറ്റാണ്ടുകളായി താൻ ചെയ്തുകൊണ്ടിരുന്ന പാതകങ്ങളുടെ കുറ്റബോധം, പശ്ചാത്താപം, തന്നെ വേട്ടയാടുന്ന പേടിസ്വപ്നങ്ങൾ എന്നിവയാൽ ഉറക്കം നഷ്ടപ്പെടുകയും, സംഭവം പുറത്തുപറഞ്ഞാൽ പ്രാണൻ തന്നെ നഷ്ടപ്പെടുമെന്നുമുള്ള ഭയത്താൽ പലപ്പോഴും നഗരങ്ങൾ മാറി മാറി കഴിഞ്ഞ ശേഷം, ഇന്ത്യയിലെ ഏറ്റവും ഭയാനകമായ കുറ്റകൃത്യങ്ങളിൽ ഒന്നിനെക്കുറിച്ചുള്ള വിവരങ്ങൾ അധികാരികൾക്ക് കൈമാറുന്നതിനായി 48 വയസ്സുള്ള ഒരു ദളിത് മനുഷ്യൻ കർണാടകയിൽ പ്രത്യക്ഷപ്പെട്ടു. കർണാടകയിലെ ധർമ്മസ്ഥല എന്ന ക്ഷേത്രനഗരിയെ ഞെട്ടിക്കുന്ന ബലാത്സംഗ-കൊലപാതക പരമ്പരകളും കൂട്ട ശവസംസ്കാരവും സംബന്ധിച്ച ആരോപണങ്ങൾ രാജ്യത്തെ പിടിച്ചുകുലുക്കി.

 പശ്ചാത്തലം 
1980കൾ മുതൽ ഈ പ്രാദേശത്തു താമസിക്കുന്ന കുടുംബങ്ങളുടെയും രാഷ്ട്രീയ പാർട്ടികളുടെയും നേതൃത്വത്തിൽ ലൈംഗികാതിക്രമങ്ങൾ, കൊലപാതകങ്ങൾ, ശവങ്ങൾ കുഴിച്ചുമൂടൽ എന്നിവയെക്കുൾപ്പെടെയുള്ള കുറ്റകൃത്യങ്ങളുടെ പേരിൽ ധർമ്മസ്ഥല ക്ഷേത്രം പ്രതിഷേധത്തിന് വിധേയമാണ്. അൽ ജസീറ പറയുന്നതനുസരിച്ച്, പ്രതിഷേധങ്ങൾ പലപ്പോഴും അടിച്ചമർത്തപ്പെട്ടിട്ടുണ്ട്. 2012ൽ സൌജന്യ എന്ന 17 വയസ്സുള്ള കൌമാരക്കാരിയെ ബലാത്സംഗം ചെയ്ത് കൊലപ്പെടുത്തിയ സംഭവത്തോടെ പ്രതിഷേധങ്ങൾ ആളിക്കത്തുകയും, കുറ്റവാളിയ്ക്ക് ക്ഷേത്ര നേതൃത്വവുമായി ബന്ധമുണ്ടെന്ന് അവളുടെ കുടുംബം ആരോപിക്കുകയും ചെയ്തു.

മുമ്പ് ധർമ്മസ്ഥല ക്ഷേത്രത്തിൽ ശുചീകരണ തൊഴിലാളിയായി ജോലി ചെയ്തിരുന്ന 48 കാരനായ ദളിത് വിഭാഗത്തിൽപ്പെട്ട ഒരാൾ 1995 നും 2014 നും ഇടയിൽ നൂറുകണക്കിന് മൃതദേഹങ്ങൾ നേത്രാവതി നദിക്കരയിൽ കുഴിച്ചിടുന്നതിന് താൻ നിർബന്ധിതനായതായി 2025 ജൂണിൽ പറഞ്ഞു. ശവസംസ്കാരങ്ങൾ നടത്താനായി നേത്രാവതി നദിയുടെ തീരം തെരഞ്ഞെടുത്തത് അവ തിരിച്ചറിയപ്പെടാതെ കിടക്കുന്നതിനും മൃദുവും ഈർപ്പമുള്ളതുമായ മണ്ണിൽ വേഗത്തിൽ അഴുകുന്നത് ഉറപ്പാക്കാനായിരിക്കാമെന്ന് അദ്ദേഹം ആരോപിച്ചു. ഇരകളെ കൂട്ടത്തോടെ സംസ്‌കരിച്ച സ്ഥലത്ത് നിന്ന് എടുത്തതാണെന്ന് അവകാശപ്പെട്ട അസ്ഥികൂട അവശിഷ്ടങ്ങളുമായാണ് ഇദ്ദേഹം ഒരു പ്രാദേശിക കോടതിയിൽ ഹാജരായത്. കോടതി വ്യക്തിത്വം മറച്ചുവച്ച് സംരക്ഷിച്ച അദ്ദേഹം കഴിഞ്ഞ 12 വർഷമായി ഒളിവിലായിരുന്നു. ഒരു സ്കൂൾ വിദ്യാർത്ഥിനിയും മറ്റൊരു 20 കാരിയായ ആസിഡ് ആക്രമണ ഇരയും ഉൾപ്പെടെയുള്ള നിരവധി ഇരകളെ നേത്രാവതി നദിക്കരയിൽ അടക്കം ചെയ്തതായും നിരവധി പെൺകുട്ടികളുടെ മൃതദേഹങ്ങളിൽ കഴുത്ത് ഞെരിച്ച് കൊന്നതിന്റെ അടയാളങ്ങളുണ്ടായിരുന്നുവെന്നും അദ്ദേഹം വെളിപ്പെടുത്തി.

2010-ൽ നടന്ന ഒരു സംഭവത്തിൽ, 12 നും 15 നും ഇടയിൽ വരെ പ്രായമുള്ള ഒരു പെൺകുട്ടിയെ സംസ്കരിക്കാൻ  നിർബന്ധിതനായതായി ആ മനുഷ്യൻ പറഞ്ഞു. "അപ്പോഴും മൃതദേഹത്തിൽ സ്കൂൾ യൂണിഫോമിന്റെ മേലുടുപ്പ് ധരിച്ചിരുന്നുവെങ്കിലും മറ്റ് വസ്ത്രങ്ങൾ കാണാനില്ലായിരുന്നു. ഒരു സ്കൂൾ ബാഗും ഉണ്ടായിരുന്നു. ശരീരത്തിൽ ലൈംഗികാതിക്രമത്തിന്റെ വ്യക്തമായ ലക്ഷണങ്ങൾ കാണാനുണ്ടായിരുന്നു. കഴുത്തിൽ ശ്വാസം മുട്ടിച്ചതിന്റെ പാടുകളും ഉണ്ടായിരുന്നു," ആ മനുഷ്യൻ തന്റെ സാക്ഷ്യപത്രത്തിൽ പറഞ്ഞു. "ഒരു കുഴി കുഴിച്ച് സ്കൂൾ ബാഗിനൊപ്പം അവളെ അടക്കം ചെയ്യാൻ അവർ എന്നോട് നിർദ്ദേശിച്ചു. ആ രംഗം ഇന്നും എന്നിൽ അസ്വസ്ഥത സൃഷ്ടിക്കുന്നു." താൻ കുഴിച്ചിട്ടതായി അവകാശപ്പെടുന്ന നൂറുകണക്കിന് മൃതദേഹങ്ങൾ പുറത്തെടുത്ത് അന്വേഷണം നടത്തണമെന്നും, മരണമടഞ്ഞ ഇരകൾക്ക് നീതി ഉറപ്പാക്കണമെന്നുമാണ് അദ്ദേഹത്തിന്റെ ആവശ്യം.

പരാതികൾ വ്യാപകമായ വിവാദത്തിന് കാരണമായി. പൊതുജനങ്ങളുടെ രോഷത്തിൽ നിന്നും വിവാദങ്ങളിൽ നിന്നുമുള്ള സമ്മർദ്ദം പോലീസ് അന്വേഷണത്തിന് കാരണമായി. ജൂലൈ 4 ന് സംഭവത്തെക്കുറിച്ച് ഒരു പോലീസ് കേസ് ആരംഭിച്ചു. പരാതിക്കാരന് ജൂലൈ 10 ന് പോലീസ് സംരക്ഷണം നൽകി. ജൂലൈ 11 ന്, താൻ വ്യക്തിപരമായി പുറത്തെടുത്തതായി പറഞ്ഞ ഒരു മൃതദേഹത്തിന്റെ അവശിഷ്ടങ്ങളെക്കുറിച്ച് അദ്ദേഹം വിവരങ്ങൾ നൽകി. 2003 ൽ ഒരു കോളേജ് യാത്രയ്ക്കിടെ കാണാതായ അനന്യ ഭട്ടിന്റെ അമ്മ, തന്റെ മകൾ കൊല്ലപ്പെട്ട ഇരകളിൽ ഉൾപ്പെടാമെന്ന് കരുതിയിരുന്നതായി പറഞ്ഞു. ധർമ്മസ്ഥലയിൽ നടന്നതായി ആരോപിക്കപ്പെടുന്ന കുറ്റകൃത്യങ്ങൾ അന്വേഷിക്കാൻ സർക്കാർ പ്രത്യേക അന്വേഷണ സംഘം (എസ്‌ഐടി) രൂപീകരിച്ചതിനെ സ്വാഗതം ചെയ്ത നവേദു നില്ലഡിദ്ദാരെ  എന്ന വനിതാ സംഘടന  കേസിൽ നിഷ്പക്ഷമായ അന്വേഷണം നടത്തണമെന്നും, 2012 ലെ സൗജന്യ ബലാത്സംഗ, കൊലപാതക കേസ് പുനരന്വേഷിക്കണമെന്നും, അധികാരികളോട് ആവശ്യപ്പെട്ടു.

2016 വരെ ധർമ്മസ്ഥലയിൽ പോലീസ് സ്റ്റേഷൻ ഉണ്ടായിരുന്നില്ല.

 അന്വേഷണം 
അന്വേഷണം സുതാര്യമല്ലെന്നും വളരെ ചെറിയ രീതിയിലുള്ളതാണെന്നും നിയമ വിദഗ്ധരും ആക്ടിവിസ്റ്റുകളും വിമർശിച്ചിട്ടുണ്ട്. ആരോപണങ്ങളെക്കുറിച്ച് വിശദമാക്കുന്ന 8000 കവറേജ് ഇനങ്ങൾ മറച്ചുവെക്കണമെന്ന് അഭ്യർത്ഥിച്ച് ക്ഷേത്രനേതൃത്വത്തിന്റെ ബന്ധു ആവശ്യപ്പെട്ട ഒരു ഉത്തരവ് കോടതി അനുവദിച്ചു. അന്വേഷണത്തിൽ നിന്ന് ഒഴിവാക്കണമെന്ന് ചില ഉദ്യോഗസ്ഥർ അഭ്യർത്ഥിച്ചതായി മാധ്യമങ്ങൾ റിപ്പോർട്ട് ചെയ്തതായി വന്ന വാർത്തകൾ പോലീസ് നിഷേധിച്ചു.

 പരാമർശങ്ങൾ 

വർഗ്ഗം:ബലാത്സംഗം ഇന്ത്യയിൽ